Universis qui presentes litteras inspexerint frater W dictus abbas Cistercii eternam in Domino salutem. Noverit universitas vestra quod Symon de Buis recognovit apud Destannum in presentia nostra presentibus etiam Villermo grangiario et fratre Gervasio et Rogerio monachis Cistercii et fratre Lamberto magistro Destanni quod tempore domini Alexandri predecessoris nostri veniens Cistercium coram omni capitulo monachorum dederat libere et sine ulla retentione Deo et Beate Marie Cistercii quicquid habebat et quicquid ad ius suum quoquomodo pertinebat in toto territorio Destanni tam in planis quam in nemorosis et pasturis et quod hoc donum tunc apud Vergiacum laudaverant duo filii eius Guido et Haymonez et Helisabeth uxor eius et Maria mater sua ubi testes fuerunt : Valterius magister Destanni, Bertoldus sutor, Falco de Corberum et Lambertus de Roles. Recognovit quoque ipse Symon quod habuerat tunc de rebus Cistercii IIII libras Divionenses et unum sextarium frumenti. Hoc igitur donum suum laudans et confirmans in presentia nostra rogavit ut confirmaremus ei scripto beneficia domus Cistercii que per manum domini Alexandri concessa fuerat ei qui concessit et etiam quod reciperetur in conversum cum ei Deus inspiraret de seculo venire. Quod et nos concessimus ei et presenti scripto confirmavimus si tamen venerit liber et absolutus. Hoc ipsum donum fecit postmodum laudare tres alios filios suos Humbelinum, Legerium et Odonem salvis sibi tribus denariis census quos annuatim debet ei domus Cistercii.